*Бейресми аударма*

**Қазақстан Республикасы Премьер-Министрінің орынбасары** – **Сыртқы істер министрі Мұхтар Тілеуберді мен**

**Ұлыбритания және Солтүстік Ирландия Біріккен Корольдігінің Сыртқы істер, Достастық және даму министрі Джеймс Клеверлидің   
БІРЛЕСКЕН МӘЛІМДЕМЕСІ**

*(2022 жылғы 20 желтоқсан, Лондон қ.)*

Қазақстан Республикасы Премьер-Министрінің орынбасары – Сыртқы істер министрі Мұхтар Тілеуберді мен Ұлыбритания және Солтүстік Ирландия Біріккен Корольдігінің Сыртқы істер, Достастық және даму министрі Джеймс Клеверли 2022 жылғы 20 желтоқсанда Қазақстан мен Біріккен Корольдік арасындағы Стратегиялық диалогтың 6-шы отырысын өткізді.

Соңғы 30 жылдағы Қазақстан-Британ дипломатиялық қатынастарының жетістіктерін құптай отырып, сыртқы істер министрлері бірқатар жаһандық және өңірлік мәселелерді, сондай-ақ екіжақты ынтымақтастық пен стратегиялық әріптестіктің перспективаларын талқылады.

Министрлер екіжақты тығыз қарым-қатынасты:

- саяси және сауда-экономикалық салалардағы ынтымақтастықты 2023 жылы Қазақстан мен Ұлыбритания арасындағы Cтратегиялық әріптестік және ынтымақтастық туралы жаңа келісімге қол қою арқылы да дамыту;

- 2023 жылғы ақпанда Қазақстан-Британ сауда-экономикалық, ғылыми-техникалық және мәдени ынтымақтастық жөніндегі үкіметаралық комиссиясының 9-шы жыл сайынғы отырысын өткізу;

- әртүрлі алаңдарда парламентаралық ынтымақтастыққа, соның ішінде 2023 жылы британ парламентарийлерінің Қазақстанға жоспарланған сапарына қолдау көрсету арқылы одан әрі нығайту ниетін растады.

Министрлер Ұлыбритания соңғы 30 жыл ішінде Қазақстандағы жетекші әріптес және инвестор болып табылатынын, 2005 жылдан бері инвестиция көлемі 13 млрд фунт стерлинг құрағанын, Қазақстанда 600-ден астам британ компаниясы тіркелгенін атап өтті. Олар климаттың өзгеруіне қарсы күрес және жоғары технологиялық жасыл экономиканы құру шараларын, соның ішінде Қазақстанның 2060 жылға қарай шығарындылардың нөлдік деңгейіне жету міндеттемесін және Ұлыбританияның 21 ғасырдағы сутегі экономикасын құру стратегиясын талқылады.

Министрлер Украина төңірегіндегі жағдайға алаңдаушылық білдіріп, қос тараптың жаһандық және өңірлік деңгейде бейбітшілікті, қауіпсіздік пен тұрақтылықты нығайтуға қолдау көрсету ұмтылысын атап өтті. Халықаралық құқыққа және БҰҰ Жарғысының негізгі қағидаттарына толық бейілділік танытты.

Министрлер БҰҰ, ЕҚЫҰ және басқа да көпжақты алаңдар шеңберінде халықаралық қауіпсіздік, адам құқықтары және экономикалық даму мәселелері бойынша екіжақты саяси диалогты қолдаудың маңыздылығымен келісті. Ұлыбритания Сыртқы істер министрі Қазақстанда әділ мемлекет, әділ экономика және әділ қоғам құруға бағытталған саяси және әлеуметтік-экономикалық реформаларға қолдау білдірді.

Министрлер Қазақстан-Британ стратегиялық әріптестігінің одан әрі дамуына үміт білдірді және Тілеуберді мырза Клеверли мырзаны жақын арада Қазақстанға келуге шақырды.

*2022 жылғы 20 желтоқсан*

*Сыртқы істер, Достастық және даму министрлігі, Лондон*

*[Қазақ, орыс және ағылшын тілдерінде жарияланды]*

|  |  |
| --- | --- |
| **Қазақстан Республикасы  Премьер-Министрінің орынбасары - Сыртқы істер министрі  Мұхтар Тілеуберді** | **Ұлыбритания және Солтүстік Ирландия Біріккен Корольдігінің Сыртқы істер, Достастық  және даму министрі  Джеймс Клеверли** |